**Informácia k zmene Zásad hospodárenia a nakladania s majetkom**

**Mestskej časti Košice - Sídlisko KVP**

Od 1.11.2023 nadobúda účinnosť novela zákona o majetku obcí, ktorá zavádza viacero zmien pri nakladaní s majetkom obce, a to ako pri prevode, tak aj pri prenájme majetku.

V súvislosti s predmetnou novelou zákona je potrebné v rámci Zásad hospodárenia a nakladania s majetkom mestskej časti zadefinovať dôvody hodné osobitného zreteľa, ktoré budú podkladom pre uplatnenie výnimky zo štandardného postupu pri predaji alebo prenájme majetku mestskej časti (na základe obchodnej verejnej súťaže, dobrovoľnou dražbou alebo priamym predajom, resp. priamym prenájmom).

Vzhľadom na skutočnosť, že mestská časť hospodári a nakladá prevažne s majetkom mesta Košice, ktorý jej je zverený do správy, je pri úprave dôvodov hodných osobitného zreteľa potrebné vychádzať zo Zásad hospodárenia a nakladania s majetkom mesta Košice, obsiahnutých v Štatúte mesta Košice. Mestská časť je totiž pri nakladaní s majetkom mesta Košice povinná dodržiavať ustanovenia Štatútu mesta Košice. Úprava Štatútu mesta Košice v súvislosti s novelou zákona o majetku obcí však nebola zatiaľ Mestským zastupiteľstvom v Košiciach schválená, pričom termín schválenia tejto úpravy ako aj jej definitívna podoba sú nateraz nejasné. Vzhľadom na túto skutočnosť mestská časť predloží návrh úpravy Zásad hospodárenia a nakladania s majetkom mestskej časti až po schválení predmetnej úpravy v Štatúte mesta Košice.

V nadväznosti na vyššie uvedené skutočnosti mestská časť nebude môcť vykonávať žiadne prevody majetku ani prenájmy majetku z dôvodu hodného osobitného zreteľa až do okamihu prijatia zmeny Štatútu mesta Košice, ktorý bude tieto dôvody definovať.

Spracovala:

JUDr. Lenka Čechová Pisarčíková,

vedúca K1K a OZ