**Dôvodová správa**

Mestská časť Košice – Sídlisko KVP je zakladateľom a jediným spoločníkom obchodnej spoločnosti Podnik služieb KVP, s.r.o., r.s.p., ktorá bola založená za účelom plnenia úloh v oblasti čistoty verejných priestranstiev, údržby detských ihrísk, pieskovísk, opráv miestnych komunikácií, či komplexná starostlivosť o zeleň, stromy a kvety v MČ.

Po ukončení rekonštrukcie bývalej budovy požičovne športových potrieb v Drocárovom parku bola Podniku služieb KVP, s.r.o. r.s.p. zverená prevádzka Komunitnej kaviarne KVP v rekonštruovaných priestoroch a prevádzka priľahlých športových ihrísk (multifunkčné ihrisko a tenisový kurt).

S odstupom času sa tento model javí ako neefektívny z pohľadu miešania rôzneho charakteru činností zverených Podniku služieb KVP a s tým súvisiacich problémov financovania týchto činností. Oddelením prevádzky Komunitnej kaviarne od zabezpečovania ostatných služieb Podnikom služieb KVP pre mestskú časť dôjde k zefektívneniu realizácie týchto činnosti, zároveň prehľadnejšiemu vedeniu účtovníctva a tiež predpokladáme skvalitnenie poskytovaných služieb vo všetkých segmentoch.

S ohľadom na vyššie uvedené predkladáme miestnemu zastupiteľstvu zámer založenia novej obchodnej spoločnosti – spoločnosti s ručením obmedzeným s názvom Komunitná kaviareň KVP, s.r.o., ktorej zakladateľom a jediným spoločníkom bude Mestská časť Košice – Sídlisko KVP. Tejto novej obchodnej spoločnosti bude zverená prevádzka Komunitnej kaviarne v Drocárovom parku a prevádzka priľahlých športových ihrísk (multifunkčné ihrisko a tenisový kurt), prípadne aj ďalšie úlohy príbuzné týmto činnostiam.

Spracovala:

JUDr. Lenka Čechová Pisarčíková,

vedúca K1K a OZ